Frumkvöðlar til fyrirmyndar

Síðasta föstudag veitti Viðskiptablaðið sín árlegu Viðskiptaverðlaun og hlutu bankastjórar viðskiptabankanna þriggja aðalverðlaunin fyrir að standast ágjöf ársins í ólgusjó alþjóðaviðskipta. Persónulega fannst mér hins vegar frumkvöðlaverðlaunin áhugaverðari að þessu sinni, en tölvuleikjafyrirtækið CCP hlaut þau.

Mér hefur þótt CCP í gegnum tíðina vera eitt athyglisverðasta íslenska fyrirtækið á tækni- og þekkingarmarkaðinum. Nokkrum mánuðum áður en ég hóf störf hjá Tölvuheimi, í janúar árið 2000, hafði verið fjallað um fyrirtækið í vaxtarbroddaumfjöllun blaðsins. Þar kom meðal annars fram að fyrirtækið hafði unnið ýmis verkefni fyrir Lazytown og BePaid til að safna fjármunum svo hægt væri að fara af fullum krafti í þróun Eve Online. (Lesa má nánar um þetta og aðra vaxtarbrodda Tölvuheims með því að smella hér).

Sígandi lukka

Næstu ár á eftir spurðist tiltölulega lítið til CCP, enda voru menn þar á bæ í fullu við þróun leiksins. Alltaf hafði maður svolitilar áhyggjur af því að fyrirtækið myndi gufa upp á erfiðleikatímabili tæknifyrirtækjanna frá 2000 og út árið 2002 eða þá að leikurinn myndi loksins koma út, en vera hvorki fugl né fiskur.

Reyndar fór Eve Online tiltölulega hægt af stað þegar hann kom út, og ekki bætti úr skák að einhver vandræði urðu með fyrirtækið sem keypti útgáfuréttinn og á endanum þurftu þeir CCP-menn að kaupa útgáfuréttinn aftur og færa sölu leiksins alfarið yfir á Netið. En síðan þá hefur leiðin legið jafnt og þétt upp á við og er fjöldi áskrifenda nú um 300.000 á heimsvísu og fer ört vaxandi.

Veruleg búbót fyrir þjóðarbúið

Það virðist sem leikurinn hafi nú náð þeirri stöðu að hann sé farinn að vaxa af sjálfu sér – þ.e. mikill fjöldi spilara Eve Online er orðinn aðdráttarafl í sjálfu sér og laðar enn fleiri spilara að leiknum. Og ef útrásin á Kínamarkað og aðra markaði í Asíu heppnast vel er framtíðin svo sannarlega björt, því Asíubúar eru langduglegustu spilarar fjölþátttökutölvuleikja í heiminum.

CCP er vel að frumkvöðlaverðlaununum komið, því fyrirtækið hefur vaxið verulega síðustu ár og eru starfsmenn nú að nálgast 200 talsins á heimsvísu. Flestir starfsmenn eru enn sem komið er hér á landi og styttist í að velta fyrirtækisins nái milljarði á ári. Langstærsti hluti tekna CCP kemur erlendis frá og ættu allir að sjá hvers konar akkur er í því fyrir íslenskt samfélag að hafa fyrirtæki á borð við CCP hér á landi, fyrirtæki sem býður vel lærðu fólki upp á hálaunastörf og halar inn umtalsverðar tekjur í þjóðarbúið.

Hvernig viljum við byggja Ísland?

Ég heyrði hluta úr frétt á Stöð 2 um daginn þar sem einhver iðnfrömuðinn söng sama gamla sönginn um að ef Ísland eigi að vera byggilegt til framtíðar þurfi að fjölga virkjunum og álverum því einhvers staðar þurfi að búa til peningana. Hann klykkti út með setningu sem var einhvern veginn svona „við getum ekki öll unnið við að yrkja ljóð og blogga á Internetinu.“

Það eru fyrirtæki á borð við CCP sem sýna okkur fram á að með framsýni, dugnaði og hugviti er hægt að sækja verulegar tekjur fyrir þjóðarbúið á miklu öflugri, náttúrvænni og frjórri hátt en með því að selja náttúru landsins til stórfyrirtækja á gjafverði. Ef við myndum öll sameinast um að gera jarðveginn sem frjóastan fyrir svipuð tækni- og þekkingarfyrirtæki, t.d. með betri menntun, hagkvæmara fjármálaumhverfi og stuðningi við rannsóknar- og þróunarstarfsemi sprotafyrirtækja væri þess ekki langt að bíða að fornaldarsjónarmið á borð það sem nefnt var hér að ofan heyri sögunni til.

Kristinn Jón Arnarson er almannatengslaráðgjafi hjá AP Almannatengslum og fyrrverandi ritstjóri Tölvuheims. EM> P>